SKRIFTLIG FORESPØRGSEL E-4013/00

af Konstantinos Hatzidakis (PPE-DE) til Kommissionen

(21. december 2000)

Om: Farer for ødelæggelse af en cedertræsskov i Grækenland

Der er stor fare for, at den 1 000 år gamle cedertræsskov i nærheden af Agios Ioannis på øen Milos i Grækenland vil blive ødelagt p.g.a. opførelsen af en ny lufthavn i det pågældende område. Cedertræsskoven, der blev foreslået til og opført på EU's Natura 2000-net som værende et følsomt økosystem, er hjemsted for sjældne planter og hovedsagelig bevokset med vilde cedertræer, hvis antal anslås til 1 500 - 2 000.

1. Har Kommissionen kendskab til den truende ødelæggelse af cedertræsskoven på øen Milos p.g.a. opførelsen af den nye lufthavn?

2. Hvilke foranstaltninger har Kommissionen til hensigt at iværksætte med henblik på at afværge ødelæggelsen af det ovennævnte økosystem?

Svar afgivet på Kommissionens vegne af Michel Barnier

(12. marts 2001)

Den eksisterende landingsbane i lufthavnen på den græske ø Milos i den sydlige del af Ægæerhavet har en utilstrækkelig længde og en dårlig orientering i forhold til de vinde, der blæser i området. Dette medfører ofte aflysning af flyvninger, hvilket er til skade for den økonomiske aktivitet.

I betragtning af, at det er vigtigt for øens udvikling at have en velfungerende luftforbindelse, har de græske myndigheder udvalgt projektet vedrørende bygning af en ny landingsbane ved Agios Ioannis under foranstaltning 2.6 i det operationelle program for det sydlige Ægæerhav for perioden 1994-99.

Der blev i 1995 gennemført en undersøgelse af projektets miljøkonsekvenser. De græske myndigheder har i en beslutning(1) påpeget forekomsten af de træer, der nævnes af det ærede parlamentsmedlem, og fastsat betingelser og begrænsninger vedrørende fældning af træerne. Det skal erindres, at denne type træer (af juniperus-familien) ikke er beskyttet efter Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2). Træerne indgår ganske vist i beskrivelsen af flere af de naturtyper i bilag I, som kræver etablering af særlige bevaringsområder, men der er ikke fastsat særlige bestemmelser om beskyttelse af disse træer.

Projektet er blevet forsinket, og det navnlig fordi en gruppe borgere, der er modstandere af ekspropriationerne, har forelagt sagen for det græske statsråd med henvisning til miljøet. Statsrådet har ved sin foreløbige beslutning 498/1998 givet bemyndigelse til, at de forberedende arbejder under projektet fortsættes, herunder eksproprieringen af jord, og afviste efterfølgende klagernes anmodning ved sin endelige afgørelse 3271/2000.

Finansieringsstøtten for perioden 1994-1999 på ca. 5,3 mio. EUR har således kun vedrørt undersøgelser og ekspropriationsomkostninger.

Til projektets anden fase, som vedrører selve byggeriet, vil de græske myndigheder sandsynligvis indgive forslag om medfinansiering under EU-støtterammen for perioden 2000-2006. Eftersom det operationelle program for det sydlige Ægæerhav endnu ikke er vedtaget, er der på indeværende tidspunkt ikke truffet nogen beslutning på området.

Det skal understreges, at medfinansieringen af disse arbejder er betinget af en nøje opfyldelse af miljøbetingelserne og af enhver anden supplerende forpligtelse, der måtte fastsættes af de græske myndigheder i henhold til EU-lovgivningen og den nationale lovgivning.

(1) Beslutning af 29.4.1997, ref. KYA A11 83607.

(2) EFT L 206 af 22.7.1992.